**Hjortetunge**  (*Asplenium scolopendrium*) er en art med klatrende og nøysomme flerårige bregner i småburkneslekten, som tilhører småburknefamilien. Den er fredet i Norge. Arten danner tre varianter.

Habitat
-------

Baksiden av blad med rette sporehushoper (sori). Bilde fra Tyskland.
Bladene er helrandete, men kan være nokså bølgete i kanten.
Plantene trives på fuktige og skyggefulle steder, i grotter på kalkberg, skog, på strender og murer. Vekstene opptrer ofte enkeltvis, men kan også forekomme i stort antall der den trives godt.

Varianter
---------

### Vanlig hjortetunge

Vanlig hjortetunge er en oppreist, butt lansettformet og rosettformet bregne som er 15-50 cm høy, og bladene er ikke fliket. Denne helrandede bregnen er unik i Norge hva gjelder bladform. Jordstengelen er kort og har skjell som er mørkt brune, og kjertelhår.

Det store, helrandede og lansettformede (tungeformede) bladet er klargrønt, gulgrønt eller mellomgrønt, og er inntil 6 cm bredt. Bladplaten er blank. Grunnen er hjerteformet og omslutter stengelen. Den helrandete bladkanten er lett bølgende og kan ha noen få innsunkne hakk med ujevne mellomrom.

Sporehushopene (sori) er linjeformede og sitter med mellomrom på undersiden av det store bladet. Hopene har slør (indusium). Sporehushopene er rette og framstår som mørkebrune eller svart-brune med hvit kant. Kromosomtallet (n) er 36.

Arten vokser i skygge, bergsprekker, eller i kystskog som er skyggefull. Den foretrekker baserik grunn, gjerne kalkstein. Den kan også vokse i søkk, brønner og til og med i grotter. 

Arten vokser i det sørlige Norden, i Danmark, i Halland og på Gotland i Sverige, samt i andre deler av Europa, vestlige Asia, og i Japan. I Norge vokser den langs kysten av vestlandet, spredt fra Kristiansand, Mandal og Egersund til Rennesøy, Bømlo, Kvinnherad og Florø. 

### Amerikansk hjortetunge

Amerikansk hjortetunge *(Asplenium scolopendrium* var. *americanum)* er en variant som vokser i det østlige USA og Canada. Arten har udelte, helrandede blader. Den er tetrapolid og oppstått ved dublering av kromosomtallet hos en hybrid. Kromosomtallet (n) er 72. 

### Lindeni-hjortetunge

Lindeni-hjortetunge *(Asplenium scolopendrium* var. *lindenii)* er en variant som vokser i Mexico og på øya Hispañola i Karibien. Arten har udelte, helrandede blader. Kromosomtallet (n) er 72.

Referanser
----------

1. ↑  «Artsdatabankens artsopplysninger». Artsdatabanken. 3. mars 2022. Besøkt 3. mars 2022.
2. ↑  Solstad H, Elven R, Arnesen G, Eidesen PB, Gaarder G, Hegre H, Høitomt T, Mjelde M og Pedersen O (24. november 2021). «Karplanter. Vurdering av hjortetunge *Asplenium scolopendrium* som NT for Norge»Åpent tilgjengelig. *Norsk rødliste for arter 2021*. Artsdatabanken. Besøkt 29. mars 2023.

Kilder
------

* Shepherd, Lara D.; Holland, Barbara R. & Perrie, Leon R. (2008). Conflict amongst chloroplast DNA sequences obscures the phylogeny of a group of *Asplenium* ferns. *Mol. Phylogenet. Evol.* **48**(1): 176-187. doi:10.1016/j.ympev.2008.02.023

Eksterne lenker
---------------

* (en) *Hjortetunge* – oversikt og omtale av artene i WORMS-databasen Rediger på Wikidata

* (en) *Hjortetunge* i Encyclopedia of Life Rediger på Wikidata

* (en) *Hjortetunge* i Global Biodiversity Information Facility Rediger på Wikidata

* (no) *Hjortetunge* hos Artsdatabanken Rediger på Wikidata

* (sv) *Hjortetunge* hos Dyntaxa Rediger på Wikidata

* (en) *Hjortetunge* hos ITIS Rediger på Wikidata

* (en) *Hjortetunge* hos NCBI Rediger på Wikidata

* (en) *Hjortetunge* hos The International Plant Names Index Rediger på Wikidata

* (en) *Hjortetunge* hos Tropicos Rediger på Wikidata

* (en) *Kategori:Asplenium scolopendrium* – bilder, video eller lyd på Wikimedia Commons Rediger på Wikidata

* (en) *Asplenium scolopendrium* – galleri av bilder, video eller lyd på Wikimedia Commons Rediger på Wikidata

|  |  |
| --- | --- |
| Oppslagsverk/autoritetsdata | Store norske leksikon **·** Store Danske Encyklopædi **·** TasteAtlas **·** LCCN
 |